Twee gewond in huisbraakDie owerhede op die toneel. (Foto: Netcare 911) ’n Vermeende rower en ŉ veiligheidsbeampte is Sondagaand in ’n gewapende huisbraak in Boksburg in Gauteng gewond. Shawn Herbst, woordvoerder van Netcare 911, het gesê paramedici is omstreeks 18:40 na ’n skietvoorval in Van Dyk-park ontbied. Die skietvoorval het by ’n huis in die woonbuurt plaasgevind en paramedici het met hul aankoms twee mans met skietwonde aangetref. Die een is na bewering ’n rower en het ernstige beserings in die voorval opgedoen. Die ander is ’n veiligheidsbeampte wat minder ernstige beserings in die voorval opgedoen het. Volgens Herbst het ’n inwoner van die huis ook mediese bystand nodig gehad. Al drie pasiënte is op die toneel behandel voordat hulle in ambulanse hospitaal toe gehaas is. Die omstandighede van die huisbraak is nie in die stadium duidelik nie. Die toepaslike owerhede was op die toneel, het Herbst gesê.